Leonid Kravcuk

Hiel ‚Leonid Makarovüc Kravcuk’ (Lukrayänapüko: ‚Леонід Макарович Кравчук’; pemotöl tü 1934, yanula d. 10id tö ‚Velüküy Jütün’ in Volünän, nutimo in Lukrayän; edeadöl tü 2022, mayula d. 10id in ‚München’ in Deutän) äbinom bolitan Lukrayänik, kel dü yels: 1991–1994 ‹ äbinom presidal balid Lukrayäna nesekidik pos säbinädikam Sovyätabalatama. 

 Lifajenäd 
El ‚Leonid Kravcuk’ pämotom in vilag: ‚Velüküy Jütün’ in Volünän, kel ätimo ätopon in Polän e pos volakrig telid evedon dil Sovyätabalatama. Ästudom konömavi in ‚Küyiv’, kö pägredätükom ün 1958, ed ävobom as tidan. Ün yel ot ävedom liman paleta kobädimik Sovyätabalatama, pro kel ävobom dü yels mödik pö räyun propagida. Ävedom paletasekretan paleta kobädimik Lukrayäna (‚K.P.U.’) tefü lejon dialik ün 1988 äsi limasteifädan (ün 1989) e liman (ün 1990) bolitabüra paleta at. 

Tü 1990, yulula 3id el ‚Kravcuk’ ävedom i presidan sovyäta löpikün Sovyätarepüblika sogädimik Lukrayänika. Kodü fainikam nämäda paleta kobädimik atos äsinifon, das jenöfo äbinom dugan repüblika. Ün yel ot älüvom paleti kobädimik. Do el ‚Kravcuk’ äbinom saman patedik ela ‚apparatcik’, ritöf oma äfeamufikon vifiko lüodü utans, kels äslopons nesekidi Lukrayäna.

Pos luvolut imiplöpöl in ‚Moskva’, ‚Kravcuk’ änotädom nesekidi Lukrayäna, e dubo äpledom rouli lonädik demü säbinädikam Sovyätabalatama. Tü 1991, dekula d. 1id pädavälom ad presidal Lukrayäna as steifädan nenpaletik. As presidal äbinom kefünan (kobü presidalas Rusäna e Vieta⸗Rusäna: ‚Boris Yälzin’ e ‚Stanislav Jujkevic’) kobäläna tatas nesekidik ed älesiom, das el ‚K.T.N.’ no ävedon Sovyätabalatam telid, ab bis kevoböf tatas voiko nesekidikas. 

Ün yel: 1994 ‹ ‚Kravcuk’ ästeifadom dönu ad presidal, ab päperädükom fa läxreiganefapresidan: hiel ‚Leonid Kujma’. Pos peräd oka ävedom depütäb in dail Lukrayänik ä liman paleta sogädademokratimik pebalöla Lukrayäna (ela ‚SDPU(o)’). Äbinom cif paleta at de 2002 jü 2006. In presidaladaväls yela: 2004 ‹ äslopom steifädi hiela ‚Viktor Yanukovüc’. Ün 2006 el ‚SDPU(o)’ no äplöpon ad bemastikon davälastöbi, sodas ‚Kravcuk’ äperom pladi oka in dail. Ün 2009 älüvom paleti, kel pätanon ku dustostans liegikün e krimöf penoganüköl. In presidaladaväls yela: 2010 ‹ äslopom jisteifädani votastidimik: ‚Yuliya Tümojänko’.

Pos nütatak Rusäna ini Lukrayän ün febul yela: 2022 ‹ el ‚Kravcuk’, kobü läxpresidals: ‚Leonid Kucma’ e ‚Viktor Yujcänko’, japiko äblamom komipiäl Rusänik."Ви вщент знищили віковий міф про велич Росії": Кравчук, Кучма і Ющенко звернулися до українців. TSN, 2022 febul 27id.

 Magodem 

 Noets 

Klad:Bolitans Lukrayänik
Klad:Moteds ün 1934
Klad:Deadams ün 2022